钦定古今图书集成/方舆汇编/边裔典/第108卷 > 《山海经》 > 纳波里
## 钦定古今图书集成/方舆汇编/边裔典/第108卷 > 《山海经》 > 纳波里

纳波里，地极丰厚，有火山，昼夜出火爆石，弹射他方，
至百里外，后移一圣人遗蜕至本国，其害遂息。又地
名“哥生济亚”，有两河，一河濯发则黄，濯丝则白，一河
濯丝发皆黑。外有博乐业城，昔二大家争为奇事，一
家造一方塔，高出云表，以为无可逾。一家亦建一塔，
与前塔齐。第彼塔直耸，此则斜倚若倾，今历数百年
未坏，直耸者反将颓。又有城名把都亚，中有公堂，纵
二百步，横六十步。上为楼，铅瓦，中间无一柱。又把儿
玛一堂，广可驰马，亦无一柱，惟以梁如“人”字相倚，寻
丈至盈尺皆然。上压愈重，下挺持愈坚。从纳波里至
左里城，石山相隔，国人穴山通道，长四五里，广容两
车，对视如明星。又有地出火，四周皆“小山，山洞甚多，
入内可疗病，各主一疾。”如欲汗者，入某洞则汗至；欲
除湿者，入某洞则湿去。